Irene-Louise van Wyk sing vir haar ma
JY LEES NOU Irene-Louise van Wyk sing vir haar ma
09 Junie 2011
Sy is dalk nog op skool, maar Irene-Louise van Wyk se sangloopbaan wink. Haar eerste enkelsnit, wat pas uitgereik is, "So Unreal", is 'n duet saam met Nianell. Irene-Louise het die woorde self geskryf as 'n huldeblyk aan haar ma.
Luister hier na "So Unreal"
Ná die afsterwe van die gospelsangeres Irene van Wyk byna twee jaar gelede, het Irene-Louise besluit om in haar ma se voetspore te volg.
As klein dogtertjie het sy reeds saam met haar ma op die verhoog verskyn. Sy is ook nog altyd blootgestel aan die musiekbedryf deur pa Louis van Wyk, groot musiekbaas en -promotor. So dit is geen verrassing dat sy ook in dié rigting beweeg nie.
"Ek is besig om nog liedjies te skryf, en ek gaan die album vir my ma, In die middel, later vanjaar opneem."
Oor die liedjie saam met Nianell sê sy: "Die terugvoer wat ek tot dusver oor "So Unreal" gekry het, is oorweldigend. Mense is mal daaroor! Ek dink mense kan daarmee identifiseer omdat byna elkeen al iemand aan die dood afgestaan het.
"Die woorde verduidelik presies hoe ek gevoel het in daardie moeilike tyd. Nou kan mense meer weet as wat in die koerante gestaan het," vertel sy.
"So Unreal" sal eersdaags op die radio te hoor wees.